Tradisionele genesers sê nee vir onwettige aborsies, valse beloftes  Tradisionele genesers tydens die beraad. Foto: ANA. Tradisionele genesers het twee dae lank in Rustenburg in Noordwes vergader om met wette vorendag te kom om hul praktyke te reguleer. Dié beraad het plaasgevind nadat tradisionele genesers hul bekommernis uitgespreek het oor kwessies soos onwettige aborsies wat deur valse genesers uitgevoer word, beloftes om MIV/vigs te genees, om mense ryk te maak of om verlore geliefdes terug te besorg. Obakeng Mooki, die voorsitter van die nuutgevormde Noordwes- provinsiale tradisionele geneser- forum, het gesê tradisionele genesers moet alles in die stryd werp om waardigheid te herstel in hul erfenis, kulturele gebruike en genesingsmetodes. “As tradisionele genesers is ons bekommerd oor idees wat ons toenemend van ons waardigheid stroop. Dit is waarom ons die departement van kultuur, kuns en tradisionele aangeleenthede genader het om ons bekommernis te lug. Ons kinders sterf in ‘agterplaas’-aborsies waar mense voorgee dat hulle dit kan uitvoer.” Wendy Nelson, waarnemende premier van Noordwes, het die genesers geprys vir hul pogings om valse praktyke te bestry. Sy het gesê dit is belangrik vir tradisionele genesers en dikgosi (tradisionele leiers) om af te reken met die kriminele aktiwiteite wat hul status afgradeer. “Ons sien dikwels advertensies met valse beloftes op padtekens en straathoeke. Dit teiken mense wat swaarkry en hulself in moeilike situasies bevind. Ons moet dié mense beskerm.”